Det har kæmpestore menneskelige omkostninger forbundet med at bo tæt på et område med planer om opsætning af kæmpevindmøller. Sådan siger Søren Bo Jørgensen i en tv-debat på TV2 Nord, som kigger nærmere på vindmøller og protester imod dem i Nordjylland. Han har udsigt til at blive nabo til op til seks kæmpevindmøller på 200 meter i højden tæt på Åbyen i det nordlige Vendsyssel. - Det er fuldstændig grotesk, hvordan både lodsejerne og kommunen behandler os. Lodsejerne flytter hele tiden rundt på placeringen af møllerne, så jeg ved ikke, om jeg er købt eller solgt, siger Søren Bo Jørgensen, som til daglig driver et ridecenter i Uggerby tæt på Åbyen. Det hele drejer som om et område øst for Åbyen. Her har tre lodsejere søgt kommunen om tilladelse til at opsætte seks kæmpevindmøller. I området står allerede fem gamle vindmøller med en højde på 57 meter. Dem ønsker lodsejerne at skifte ud med seks moderne vindmøller på op mod 200 meter. Men den præcise placering er endnu ikke fastlagt, og det har stor betydning for, situationen af de omkringliggende beboere. Afmagt og frustration - Reglerne siger, at hvis man bor indenfor fire gange møllernes højde, så skal du købes op. Hvis du bor indenfor seks gange møllernes højde, så kan du købes op. Så ingen aner, hvad de skal stille op, før møllerne endelig er placeret. Det er en slags psykisk terror, de kører, siger Søren Bo Jørgensen. Der er endnu ikke truffet endelig afgørelse om kæmpevindmølleprojektet øst for Åbyen. Indtil nu er fordebatten sat i gang, så borgere kan gøre indsigelser og stille forslag. Indtil da er alle muligheder for placeringen af møllerne åbne. - Jeg forstår det simpelthen ikke. Tre private lodsejere kan mere eller mindre gøre, hvad de vil, mens 12-15 personer ender med at miste deres ejendom og bolig, siger Søren Bo Jørgensen. Søren Bo Jørgensen er gæst i debatten i Fokus, hvor også borgmester i Vesthimmerlands Kommune Per Bach Laursen og folketingsmedlem Orla Hav er med. Du kan se hele programmet på TV2 Nord mandag aften efter nyhederne klokken 19.30, eller lige her:

Opsummering:
Beboere i nærheden af et vindmølleprojekt ved Åbyen er frustrerede over, at kunne risikere at blive opkøbt. Tager man for lidt hensyn til naboer til nye kæmpevindmøller?